ПРАВИЛНИК за структурата и дейността на Държавно предприятие "Съобщително строителство и възстановяване"

 Издаден от министъра на транспорта, обн., ДВ, бр. 87 от 24.10.2000 г.

 Глава първа
ОБЩИ ПОЛОЖЕНИЯ

 Чл. 1. С този правилник се определят структурата, дейността, организацията на работата и съставът на Държавно предприятие "Съобщително строителство и възстановяване", София, наричано по-нататък "предприятие".
  Чл. 2. (1) Предприятието е образувано със Закона за преобразуване на Строителните войски, Войските на Министерството на транспорта и Войските на Комитета по пощи и далекосъобщения в държавни предприятия (ДВ, бр. 57 от 2000 г.).
 (2) Предприятието е юридическо лице със седалище София.
  Чл. 3. Предприятието има фирмен знак и официален печат.
 Чл. 4. Предприятието осъществява предмета си на дейност съгласно чл. 5, ал. 1 от Закона за преобразуване на Строителните войски, Войските на Министерството на транспорта и Войските на Комитета по пощи и далекосъобщения в държавни предприятия и изпълнява основните публични задачи, посочени в чл. 5, ал. 2 на същия закон.
 Чл. 5. (1) Дейността на предприятието за изпълнение на публичните му задачи се финансира със средства от републиканския бюджет при условия и по ред, определени от Министерския съвет.
 (2) Бюджетните средства включват трансфери от бюджета на Министерството на финансите - дирекция "Финансиране на дейности по отбраната и сигурността" - за разходи по изпълнение на основните публични задачи на предприятието и за заплащане и поддържане на необходимите за тази му дейност активи и услуги.
 (3) Средствата по ал. 2 не могат да се използват за финансиране на основния предмет на дейност.
 Чл. 6. (1) Предприятието осъществява основния си предмет на дейност, определен в чл. 5, ал. 1 и в чл. 6 от Закона за преобразуване на Строителните войски, Войските на Министерството на транспорта и Войските на Комитета по пощи и далекосъобщения в държавни предприятия, единствено чрез приходи от собствената си дейност и има пълна финансова самостоятелност и независимост от бюджетни субсидии.
 (2) Предприятието организира и осъществява счетоводството си съгласно Закона за счетоводството, като съставя консолидиран балансов отчет за предприятието и балансови отчети поотделно за поделенията.
 Чл. 7. (1) Държавата не отговаря за задълженията на предприятието.
 (2) Предприятието отговаря за своите задължения при изпълнение на основния си предмет на дейност с предоставеното му имущество - частна държавна собственост.
 Глава втора
УПРАВЛЕНИЕ НА ПРЕДПРИЯТИЕТО

 Раздел I
Обща разпоредба

  Чл. 8. (1) Органи на управление на предприятието са:
 1. министърът на транспорта и съобщенията;
 2. управителният съвет;
 3. главният директор.
 (2) Орган за контрол на предприятието е контролният съвет.
 Раздел II
Министър на транспорта и съобщенията

 Чл. 9. Министърът на транспорта и съобщенията:
 1. назначава и освобождава членовете на управителния съвет, главния директор и членовете на контролния съвет;
 2. определя броя и седалищата на поделенията;
 3. взема решения за разпореждане, бракуване или ликвидация на дълготрайни материални активи за учредяване на вещни права и за отдаване под наем на недвижими имоти и движими вещи;
 4. приема годишния счетоводен отчет;
 5. разрешава участието на държавното предприятие в търговски и граждански дружества.
 Раздел III
Управителен съвет

  Чл. 10. (1) Управителният съвет се състои от петима членове - председател, заместник-председател, двама членове и главен директор, които се назначават от министъра на транспорта и съобщенията.
 (2) Членовете на управителния съвет могат да са в трудовоправни отношения с предприятието.
 (3) За заседанията на управителния съвет се водят протоколи, които се подписват от всички присъстващи членове на съвета.
  Чл. 11. (1) Управителният съвет заседава най-малко веднъж на два месеца.
 (2) Заседанието на управителния съвет е редовно, ако на него присъстват най-малко четирима от неговите членове.
 (3) Решенията на управителния съвет се приемат с явно гласуване и с обикновено мнозинство от присъстващите.
 Чл. 12. Управителният съвет:
 1. избира измежду членовете си председател и заместник-председател;
 2. обсъжда и предлага на министъра на транспорта и съобщенията организационната структура на предприятието;
 3. приема вътрешни правила за организация на работната заплата;
 4. предлага на министъра на транспорта и съобщенията приемане на годишния счетоводен отчет на предприятието;
 5. предлага на министъра на транспорта и съобщенията вземане на решения за разпореждане, бракуване или ликвидация на дълготрайни материални активи за учредяване на вещни права и за отдаване под наем на недвижими имоти и движими вещи;
 6. предлага на министъра на транспорта и съобщенията за разрешаване участието на държавното предприятие в търговски и в граждански дружества;
 7. взема решения за участие на предприятието в икономически сдружения във връзка с провеждането на търгове;
 8. предлага на министъра на транспорта и съобщенията предприемане на действия по реда на чл. 6 от Закона за държавната собственост ;
 9. упражнява правата по притежаваните от предприятието дялове или акции в търговски дружества;
 10. взема решения за ползване на кредити;
 11. дава съгласие и прави предложение на министъра на транспорта и съобщенията по чл. 49, ал. 2 от Закона за държавната собственост за продажба на жилища, ателиета и гаражи, управлявани от предприятието, за отдаването им под наем;
 12. изпълнява други функции, свързани с управлението на предприятието, в съответствие с действащите нормативни актове.
  Чл. 13. Председателят на управителния съвет, а в негово отсъствие заместник-председателят, организира и ръководи заседанията на управителния съвет.
 Раздел IV
Главен директор

 Чл. 14. (1) Предприятието се ръководи и представлява от главен директор.
 (2) Главният директор на държавното предприятие се назначава от министъра на транспорта и съобщенията за срок 3 години без ограничение за броя на мандатите, за които едно лице може да заема тази длъжност.
 Чл. 15. (1) Главният директор:
 1. организира, ръководи и контролира цялостната дейност на държавното предприятие и има право да блокира разплащателните сметки на поделенията при необходимост;
 2. сключва и прекратява трудовите договори с работниците и служителите в предприятието;
 3. представлява държавното предприятие пред съдилищата, пред държавните органи и пред трети лица в страната и в чужбина;
 4. отчита се за своята дейност пред управителния съвет;
 5. сключва договори, свързани с дейността на предприятието;
 6. утвърждава щатните разписания и длъжностните характеристики;
 7. командирова със заповед служителите, работниците и членовете на управителния и контролния съвет на предприятието в страната и в чужбина;
 8. представя на министъра на транспорта и съобщенията ежегоден доклад за дейността и състоянието на предприятието;
 9. осъществява сътрудничество с български и международни институции и организации по въпроси, свързани с дейността на предприятието;
 10. осъществява взаимодействие с компетентните органи на Министерството на отбраната и на Държавната агенция за управление на кризи и организира изпълнението на основните публични задачи на предприятието;
 11. организира приложни изследвания в областта на съобщителната наука, както и други, свързани с дейността на предприятието;
 12. организира обучението, квалификацията и преквалификацията на служителите и работниците в предприятието;
 13. организира, ръководи и контролира и другите дейности, които подпомагат, съпътстват и допълват основния предмет на дейност на предприятието, както и социалната политика на предприятието;
 14. организира разработването на вътрешните нормативни актове за дейността на предприятието;
 15. сключва договори за отдаване под наем на недвижими имоти, за продажба (замяна) на жилища, ателиета и други обекти, предоставени за ползване и управление на предприятието, при условията на Закона за държавната собственост и правилника за неговото приложение или на друг акт на Министерския съвет;
 16. извършва разпореждане с движими вещи на предприятието по ред, определен от министъра на транспорта и съобщенията;
 17. сключва договори за кредит и ипотеки на недвижими имоти по установения в този правилник ред;
 18. награждава и наказва служителите и работниците от предприятието съгласно дадените му правомощия;
 19. предлага на управителния съвет решения за промени в структурата и състава на предприятието в зависимост от конкретните пазарни условия и промяната на публичните му задачи;
 20. изпълнява и други функции, възложени му с нормативни актове.
 (2) Главният директор може да делегира някои от правомощията си по ал. 1, т. 1, 2 и 3 на други компетентни лица по решение на управителния съвет.
 (3) В своята управленска дейност главният директор на предприятието се подпомага от стопански съвет, който има съвещателни функции. Организацията на работа на стопанския съвет на предприятието се определя в правилник, одобрен от управителния съвет.
 (4) При отсъствие на главния директор той се замества от определен от него с писмена заповед служител за всеки конкретен случай, в която се посочва и обемът на правомощията по време на отсъствието му.
 Раздел V
Контролен съвет

 Чл. 16. (1) Контролният съвет е в състав от трима членове, които не могат да бъдат в трудови правоотношения с предприятието и да са членове на управителния съвет.
 (2) Членовете на контролния съвет се назначават от министъра на транспорта и съобщенията, като с всеки от тях същият сключва договор.
 (3) Заседанията на контролния съвет се ръководят от председател, избран с мнозинство. Председателят на контролния съвет може да участва в заседанията на управителния съвет без право на глас.
 (4) Контролният съвет взема решенията си с мнозинство.
 (5) За заседанията на контролния съвет се водят протоколи, които се подписват от всички присъстващи членове на съвета.
 Чл. 17. (1) Контролният съвет:
 1. упражнява контрол по спазване на нормативните актове и на финансовата дисциплина в предприятието;
 2. упражнява контрол по опазване на имуществото на предприятието;
 3. дава заключение по годишния счетоводен отчет на предприятието;
 4. извършва проверки на предприятието по разпореждане на министъра на транспорта и съобщенията, по искане на управителния съвет или по своя инициатива;
 (2) Контролният съвет може да изисква от управителния съвет сведения или доклад по всеки въпрос, който засяга предприятието.
 Глава трета
ДЕЙНОСТ НА ПРЕДПРИЯТИЕТО

 Раздел I
Търговска дейност

 Чл. 18. Дейността на предприятието се основава на принципите на Търговския закон и гражданското право и се осъществява на територията на страната и в чужбина.
  Чл. 19. (1) Основният предмет на дейност на предприятието съгласно чл. 5, ал. 1 от Закона за преобразуване на Строителните войски, Войските на Министерството на транспорта и Войските на Комитета по пощи и далекосъобщения в държавни предприятия е:
 1. строителство, ремонт и възстановяване на далекосъобщителни мрежи и фиксирани телефонни мрежи;
 2. проектантска, строителна, ремонтна и предприемаческа дейност;
 3. производство и търговия със строителни материали, конструкции, изделия и съоръжения.
 (2) Предприятието осъществява и други дейности, които подпомагат, съпътстват или допълват основния му предмет на дейност и не са забранени със закон.
 Чл. 20. Предприятието осъществява основния си предмет на дейност по чл. 19 единствено чрез приходи от търговския си оборот и в това отношение има пълна финансова самостоятелност и независимост от бюджетни субсидии.
 Чл. 21. (1) Предприятието може да бъде изпълнител по договори за обществени поръчки. То може да изпълнява и да възлага обществени поръчки, свързани с отбраната и сигурността на страната, които са предмет на държавна тайна или тяхното изпълнение трябва да е придружено със специални мерки за сигурност, както и при преодоляване на последици от кризи при условия и по ред, определени с акт на Министерския съвет.
 (2) Предприятието възлага обществени поръчки, когато се разпорежда със средства, предоставени от републиканския бюджет.
 Чл. 22. Предприятието участва в търговската дейност по общия ред с незаетите си ресурси по изпълнение на задължителните обществени поръчки.
 Раздел II
Публични задачи

 Чл. 23. (1) Основните публични задачи на предприятието съгласно чл. 5, ал. 2 от Закона за преобразуване на Строителните войски, Войските на Министерството на транспорта и Войските на Комитета по пощи и далекосъобщения в държавни предприятия са:
 1. поддържане на готовност и изпълнение на дейности и задачи по държавния военновременен план;
 2. поддържане на готовност и изпълнение на задачи по националния, регионалните, областните и общинските планове за управление на кризи;
 3. изпълнение на задачи по териториалната отбрана на страната.
 (2) Задачите на предприятието по ал. 1 се уточняват и възлагат от компетентните органи в Министерството на отбраната и Държавната агенция за управление на кризи по установения за това ред в специалните нормативни актове.
 Чл. 24. (1) Дейността на предприятието за изпълнение на публичните му задачи се финансира със средства от републиканския бюджет при условия и по ред, определени от Министерския съвет.
 (2) Бюджетните средства включват трансфери от бюджета на Министерството на финансите - дирекция "Финансиране на дейности по отбраната и сигурността" - за разходи по изпълнение на основните публични задачи на предприятието и за заплащане и поддържане на необходимите за тази му дейност активи и услуги.
 (3) Средствата по ал. 2 не могат да се изразходват за финансиране на основния предмет на дейност на предприятието.
 Глава четвърта
СТРУКТУРА НА ПРЕДПРИЯТИЕТО

 Раздел I
Общи положения

 Чл. 25. Структурата на държавното предприятие е, както следва:
 1. главно управление;
 2. поделения.
 Раздел II
Главно управление
Общи положения

 Чл. 26. Главното управление на държавното предприятие "Съобщително строителство и възстановяване" осъществява административно-техническо, инженерно, финансово, материално и правно осигуряване на дейността на предприятието.
 Чл. 27. Главното управление е организирано в три дирекции със следните наименования:
 1. дирекция "Финансово-административни дейности";
 2. дирекция "Строителство";
 3. дирекция "Публични задачи".
 Дирекция "Финансово-административни дейности"
 Чл. 28. (1) Дирекция "Финансово-административни дейности" изпълнява функции по финансовото, икономическото, административно-техническото, стопанското и правното осигуряване на дейността на предприятието по отношение на:
 1. организирането, ръководенето и контролирането на икономическата и финансовата дейност, счетоводната отчетност, правилното осчетоводяване на приходите и разходите на предприятието;
 2. разработването на икономически анализи на стопанската дейност на предприятието предложенията за повишаване на нейната ефективност;
 3. разработването на вътрешни правила за работната заплата в предприятието;
 4. прилагането на двустранно счетоводно записване и на утвърдения от Министерството на финансите албум на първичните счетоводни документи;
 5. изготвянето на проект за размера на бюджетната субсидия за финансиране на публичните задачи на предприятието;
 6. контролирането на правилното разходване на бюджетни средства;
 7. съхранението и ползването на счетоводния архив;
 8. организирането и извършването в установения срок на годишните инвентаризации и завеждането на материалните активи на предприятието;
 9. регистрирането и отчитането на постъпилите парични средства от продажбите на недвижимите имоти и движимите вещи - частна държавна собственост;
 10. изготвянето на месечни разплащателни ведомости по заплащането на служителите и работниците;
 11. извършването на данъчна регистрация на предприятието и осигуряване на разчитането с дължимите данъци, социалноосигурителни вноски, такси и други държавни вземания;
 12. организирането и извършването на снабдяването, съхраняването, стопанисването и използването на стоково-материални ценности;
 13. изпълнението на договорите за електрическата и топлинната енергия, телефонни услуги и други;
 14. организирането на контрол за законосъобразното и целесъобразно извършване на финансовите операции;
 15. изграждането и поддържането на информационна система и база данни, необходими за функционирането на предприятието;
 16. организацията на деловодната обработка, архивирането и съхраняването на кореспонденцията, в т.ч. секретните документи;
 17. организирането и координирането на информационното обслужване;
 18. систематизирането и съхраняването на документите и другите материали на администрацията в съответствие с изискванията на Закона за държавния архивен фонд ;
 19. организирането, планирането и осъществяването на подбора и квалификацията на служителите и работниците в предприятието;
 20. систематизирането и съхраняването в съответствие с действащата нормативна уредба на документите на служителите и работниците, отнасящи се до трудовата и служебната им дейност, поддържането на информационна система по човешките ресурси и картотека с трудовите дела на всички служители и работници в предприятието;
 21. организирането на дейността, свързана с професионалната подготовка и техническата безопасност на служителите и работниците;
 22. изготвянето на становища по направени предложения за промени в структурата и в структурните звена на предприятието;
 23. подготвянето и оформянето на документите, свързани с възникването, изменението и прекратяването на трудовите правоотношения, на заповедите за награждаване и налагане на дисциплинарни наказания и други, в съответствие с действащото законодателство;
 24. осигуряването на правно-нормативното обслужване на предприятието;
 25. разработването на щатното разписание и длъжностните характеристики в предприятието;
 26. ефективното използване, управление и поддържане на активите, необходими за изпълнение на публичните задачи на предприятието;
 27. проучването, предлагането и контролирането на участието на предприятието в търговски и граждански сдружения;
 28. опазването, поддържането и охраната на недвижимите имоти и движимите вещи, предоставени на предприятието;
 29. извършването на дейности по обезпечаване на сигурността на предприятието;
 30. търговията със строителни материали, изделия и съоръжения;
 31. осигуряването на обслужването на дейността на предприятието с пощенски, телефонни, факсни, телексни, сервизни, технически, енергийни, водоснабдителни, превозни, столови и други подобни услуги;
 32. други дейности, възложени й от главния директор на предприятието.
 (2) Дирекцията се ръководи от заместник-главен директор на предприятието.
 (3) Заместник-главният директор на предприятието и директор на дирекция "Финансово-административни дейности":
 1. организира, планира, ръководи и контролира изпълнението на задачите, възложени на дирекцията;
 2. подпомага главния директор на предприятието при осъществяване на неговите правомощия във финансово-счетоводната и икономическата дейност;
 3. за своята дейност се отчита пред главния директор на предприятието;
 4. предлага за назначаване, преназначаване и освобождаване от длъжност служителите от дирекцията и дава становище за всички служители и работници от предприятието за назначаване и освобождаване от длъжност;
 5. предлага за награждаване и за налагане на дисциплинарни наказания служителите и работниците на предприятието;
 6. изпълнява и други функции, възложени му от главния директор.
 Чл. 29. (1) Дирекцията е организирана в две направления:
 1. "Административно-стопанска дейност";
 2. "Финанси, счетоводство и контрол".
 (2) Направленията се ръководят от ръководители.
 Чл. 30. (1) Направление "Административно-стопанска дейност":
 1. извършва деловодното обслужване, в т.ч. обработка на входящите и изходящите документи и на вътрешната поща, контролира изпълнението на задачите, произтичащи от резолюциите на ръководството;
 2. организира и координира информационното обслужване;
 3. извършва архивирането и съхраняването на документите и другите материали на администрацията по установения нормативен ред;
 4. планира, организира и осъществява подбора на служителите и работниците и отговаря за повишаване на тяхната квалификация;
 5. поддържа информационна система по човешките ресурси и картотека с лични и трудови дела на всички служители и работници;
 6. изготвя становища и предложения за промени в структурата на предприятието;
 7. подготвя и оформя документите, свързани с трудовите правоотношения на служителите и работниците;
 8. разработва щатното разписание и длъжностните характеристики на предприятието;
 9. отговаря за комуникационното обслужване на дейността на предприятието;
 10. извършва и други функции, възложени му от директора на дирекцията.
 (2) Направление "Административно-стопанска дейност" е организирано в два отдела:
 1. отдел "Информационно обслужване и деловодство";
 2. отдел "Човешки ресурси" със сектор "Комунално-битово обслужване".
 Чл. 31. (1) Направление "Финанси, счетоводство и контрол":
 1. организира, ръководи и контролира финансовата дейност, счетоводната отчетност, правилното осчетоводяване на приходите и разходите на предприятието;
 2. прилага двустранно счетоводно записване и утвърдения от Министерството на финансите албум на първичните счетоводни документи;
 3. контролира правилното разходване на бюджетните средства;
 4. организира и извършва в установения срок годишните инвентаризации и завеждането на материалните активи на предприятието;
 5. регистрира и отчита постъпилите парични средства от продажбите на недвижими имоти и движими вещи - частна държавна собственост;
 6. изготвя месечните разплащателни ведомости по плащанията на служителите и работниците;
 7. организира контрола за законосъобразното и целесъобразно извършване на финансовите операции;
 8. изгражда и поддържа информационна система и база данни, необходими за функциониране на счетоводството;
 9. следи за спазването на счетоводната политика в предприятието, която е разработена в съответствие с разпоредбите на Закона за счетоводството , Националните счетоводни стандарти, Националния сметкоплан и другите действащи нормативни актове, засягащи спецификата в дейността на предприятието;
 10. осъществява счетоводните взаимоотношения между управлението и поделенията чрез сметка вътрешни разчети;
 11. контролира поделенията да приключват отделните счетоводни периоди до оборотна ведомост;
 12. организира и контролира счетоводната информация да се обработва автоматизирано.
 (2) Направлението се ръководи от главен счетоводител.
 (3) Ръководителят на направлението (главният счетоводител):
 1. организира, планира, ръководи и контролира изпълнението на задачите, възложени на направлението;
 2. подпомага заместник-главния директор и главния директор на предприятието при осъществяване на техните правомощия във финансово-счетоводната дейност;
 3. за своята дейност се отчита пред заместник-главния директор и главния директор на предприятието;
 4. предлага за назначаване, преназначаване и освобождаване от длъжност служителите от управлението и дава становище за назначаване и освобождаване от длъжност на служителите по финансово-счетоводната дейност на поделенията;
 5. предлага за награждаване и за налагане на дисциплинарни наказания служителите от управлението;
 6. изпълнява и други функции, възложени му от заместник-главния директор и от главния директор на предприятието.
 Чл. 32. Направлението е организирано в два отдела:
 1. отдел "Финансово-счетоводен";
 2. отдел "Финансов контрол".
 Дирекция "Строителство"
 Чл. 33. (1) Дирекция "Строителство" изпълнява функции по инженерно-техническото осигуряване на дейността на предприятието по отношение на:
 1. информационното обслужване на строителната дейност;
 2. формирането и реализирането на производствената стратегия;
 3. маркетинга, оферирането и договарянето;
 4. управлението на строителното производство;
 5. планирането, осигуряването, поддържането и ефективното използване на механизацията и производствените бази;
 6. производството и търговията на строителни материали, конструкции, изделия и съоръжения;
 7. проектантска дейност;
 8. други дейности, възложени й от главния директор.
 (2) Дирекцията се ръководи от заместник-главен директор по строителството, който:
 1. организира, планира, ръководи и контролира изпълнението на задачите, възложени на дирекцията;
 2. подпомага главния директор на предприятието при осъществяване на неговите правомощия по строителната дейност;
 3. се отчита за своята дейност пред главния директор на предприятието;
 4. предлага за назначаване, преназначаване и освобождаване от длъжност служителите от дирекцията и дава становище за назначаване и освобождаване от длъжност на заместник-директорите по строителното производство на поделенията;
 5. предлага за награждаване и за налагане на дисциплинарни наказания служителите от дирекцията;
 6. изпълнява и други функции, възложени му от главния директор.
 Чл. 34. Дирекцията е организирана в две направления:
 1. "Строителна дейност";
 2. "Планиране".
 Чл. 35. (1) Направление "Строителна дейност":
 1. изготвя проект на план за производствената дейност на предприятието;
 2. осъществява контрол по оперативното ръководство на строителната дейност;
 3. планира, осигурява, поддържа необходимата апаратура, механизация, автотранспорт и производствени бази, организира и контролира тяхното ефективно използване;
 4. планира, осигурява чрез доставки или собствено производство строителни материали, машини и съоръжения, необходими за строителната дейност на предприятието;
 5. осигурява необходимото качество и конкурентоспособност на основната производствена дейност;
 6. изпълнява и други функции, възложени му от заместник-главния директор на предприятието и директор на дирекция "Строителство".
 (2) Направлението се ръководи от ръководител направление.
 (3) Направление "Строителна дейност" е организирано в четири отдела:
 1. отдел "Механизация и автотранспорт";
 2. отдел "Материално-техническо снабдяване";
 3. отдел "Производствено-технологичен";
 4. отдел "Монтаж и измерване".
 Чл. 36. (1) Направление "Планиране":
 1. осъществява маркетинга и ценообразуването на строителната дейност;
 2. осъществява оферирането и подготвя договорите за строителното производство;
 3. изпълнява проектантска дейност и авторски надзор;
 4. изпълнява при необходимост проектантска дейност във връзка с възложени на предприятието публични задачи;
 5. изпълнява и други свързани с проектирането дейности, възложени му от заместник-главния директор на предприятието, който е и директор на дирекция "Строителство".
 (2) Направлението се ръководи от ръководител направление.
 (3) Направление "Планиране" е организирано в два отдела:
 1. отдел "Маркетинг, оферти и договори";
 2. отдел "Проекти".
 Дирекция "Публични задачи"
 Чл. 37. (1) Дирекция "Публични задачи" изпълнява функции по инженерно-техническото, административно-стопанското и финансовото осигуряване на дейността на предприятието по отношение на:
 1. координацията и взаимодействието със съответните централни, регионални и местни органи, които планират, възлагат и финансират публичните задачи на предприятието;
 2. планирането, осигуряване, финансирането и организацията на дейността и контрола по изпълнение на публичните задачи;
 3. създаването, поддържането и управлението на производствена структура, щатни и професионални формирования за изпълнение на публичните задачи;
 4. създаването и поддържането на оповестителна система и механизъм за действие по изпълнение на публичните задачи;
 5. разработването на вътрешната нормативна уредба по изпълнение на публичните задачи;
 6. професионалното обучение, квалификацията, специфичните умения и поддържането на постоянна мобилизационна готовност за действие на персонала, зает в изпълнение на публичните задачи;
 7. кадровото, финансовото, социалното, застрахователното и мотивационното осигуряване по изпълнение на публичните задачи;
 8. организирането, контролирането, опресняването и съхранението на имуществата, разчетени за кризисни ситуации и военно време в складовете на предприятието и чуждите складови бази;
 9. други дейности, възложени от главния директор на предприятието.
 (2) Дирекцията се ръководи от заместник-главен директор.
 (3) Заместник-главният директор:
 1. планира, организира, ръководи и контролира изпълнението на дейностите, възложени на дирекцията;
 2. подпомага главния директор на предприятието при осъществяване на неговите правомощия по изпълнение на публичните задачи;
 3. отчита се за своята дейност пред главния директор на предприятието;
 4. предлага за назначаване и освобождаване от длъжност служителите и работниците от дирекцията, дава становище за назначаване и освобождаване от длъжност на началниците на отдели по публичните задачи на поделенията;
 5. предлага за награждаване и за налагане на дисциплинарни наказания служителите от дирекцията;
 6. изпълнява и други функции, възложени му от главния директор.
 Чл. 38. Дирекцията осигурява и координира:
 1. поддържането на готовност и изпълнение на дейности и задачи по държавния военновременен план, като:
 а) разработване проект на план за дейността по поддържането на готовност и изпълнение на дейности и задачи по военновременния план;
 б) изготвяне разчети на сили и средства за извършване организация и контрол на дейността на предприятието по тези задачи;
 в) изпълнение на други функции и задачи, възложени й от главния директор на предприятието;
 2. поддържането на готовност и изпълнението на задачи по управлението на кризите, като:
 а) разработва проект на план за дейността по поддържането на готовност и изпълнение на задачи по националния, регионалните, областните и общинските планове за управление на кризи и го предлага за одобряване от специализирания държавен орган за управление на кризи и на министъра на транспорта и съобщенията;
 б) изготвя разчети на силите и средствата и извършва организация и контрол на дейността на предприятието по управление на кризи;
 в) окомплектова, обучава и поддържа щатни професионални формирования за действие при кризи;
 г) планира средства, необходими за финансиране на дейността;
 д) осъществява взаимодействие и координация със специализирания държавен орган за управление на кризи, с регионалните, областните и общинските органи за управление на кризи, както и със съответните органи на Министерството на транспорта и съобщенията;
 3. изпълнението на задачи по териториалната отбрана на страната, като:
 а) разработва проект на план за задачите на предприятието по териториалната отбрана на страната;
 б) осъществява взаимодействие със специализираните органи в Министерския съвет, Министерството на отбраната и Министерството на финансите и другите министерства и ведомства по изпълнението на задачите по териториалната отбрана;
 в) планира средствата, необходими за финансиране на дейността;
 г) извършва други функции и задачи, възложени от главния директор на предприятието;
 д) организира и контролира опресняването и съхранението на имуществата, разчетени за кризисни ситуации и военно време, в складовете на предприятието и в складови бази на външни съхранители.
 Чл. 39. Дирекцията е организирана в три отдела:
 1. отдел "Съобщителен";
 2. отдел "Автотракторна и инженерна техника";
 3. отдел "Вещево и продоволствено осигуряване".
 Раздел III
Поделения на предприятието

 Чл. 40. Поделения на предприятието са:
 1. поделение София със седалище София;
 2. поделение Велико Търново със седалище Велико Търново;
 3. поделение Бургас със седалище Бургас и със специализиран район Сливен.
 Чл. 41. Поделенията:
 1. извършват дейности по съобщителното строителство и възстановяване;
 2. формират и реализират производствената програма на предприятието;
 3. осъществяват взаимодействие с компетентните регионални и местни органи и изпълняват основните публични задачи, възложени на поделението;
 4. водят двустранно счетоводство съгласно Закона за счетоводството до оборотна ведомост;
 5. разполагат с разплащателна сметка, открита от главното управление;
 6. имат свой печат съгласно чл. 3, ал. 2 .
 Чл. 42. Поделенията се ръководят от:
 1. директор;
 2. заместник-директор на поделението по строителната дейност.
 Директор на поделение
 Чл. 43. (1) Директорът на поделението:
 1. организира, ръководи и контролира цялостната дейност на поделението;
 2. осъществява взаимодействие с компетентните регионални и местни органи и организира изпълнението на основните публични задачи, възложени на поделението;
 3. изпълнява и други функции, възложени му със заповед на главния директор на предприятието.
 (2) При отсъствие на директора на поделението той се замества от определен от него след съгласуване с главния директор с писмена заповед служител, в която се посочва и обемът на правомощията по време на отсъствието му.
 (3) В своята управленска дейност директорът на поделението се подпомага от стопански съвет, който има съвещателни функции. Организацията на работата на стопанските съвети на поделенията се определя в правилник, одобрен от главния директор на предприятието.
 Чл. 44. (1) Поделенията се организират в едно направление и два отдела:
 1. направление "Строителна дейност";
 2. отдел "Административно-финансов";
 3. отдел "Публични задачи".
 (2) Направление "Строителна дейност" има два отдела:
 1. отдел "Строителство";
 2. отдел "Механизация".
 (3) Направлението и отделите се ръководят от ръководители.
 Глава пета
ОРГАНИЗАЦИЯ НА РАБОТАТА

 Чл. 45. (1) В изпълнение на функциите и поставените задачи структурните звена в главното управление на предприятието и в направленията на поделенията изготвят планове, програми, становища, отчети, доклади, докладни записки, анализи, прогнози, оферти, инструкции, проекти на решения, отговори и други по конкретни въпроси, вътрешни актове и проекти на нормативни актове.
 (2) Главният директор на предприятието и директорите на поделенията в кръга на своите правомощия издават заповеди.
 Чл. 46. (1) Главният директор, директорите на дирекции, ръководителите на направления и отдели и директорите на поделения ръководят, организират, контролират, отчитат се и носят отговорност за дейността си за изпълнение на задачите на съответните дирекции, направления, отдели и поделения в съответствие с определените в правилника функции.
 (2) С цел да се осигури съгласуваност и оперативност по дейности, отнасящи се до две или повече структурни звена, ръководителите им осигуряват обща координация, субординация и взаимни инструкции за пряко взаимодействие по въпроси от смесена компетентност, като водещото звено обобщава окончателното становище.
 (3) Лицата, работещи по трудови правоотношения в предприятието, изпълняват възложените им задачи и носят отговорност пред прекия си ръководител за изпълнение на работата в съответствие с длъжностната им характеристика.
 Чл. 47. (1) Документите, изпратени до главното управление на предприятието или до направленията на поделенията от държавни и местни органи от юридически или физически лица, се завеждат в деловодството във входящия регистър, като се отбелязват датата и часът на получаването им.
 (2) При получаване на документи се извършва проверка за наличието на всички материали, посочени в тях, и се образува служебна преписка.
 Чл. 48. (1) Служебната кореспонденция подлежи на насочване според адреса или съдържанието й.
 (2) Главният директор и директорите на поделения разпределят служебните преписки с резолюция до съответните ръководители на управленски звена. Резолюцията съдържа указания със срок за изпълнение, дата и подпис.
 (3) Служебните преписки за работа се разпределят веднага след постъпването им в деловодството на главното управление или на поделението.
 Чл. 49. (1) Молби и жалби, които засягат принципни въпроси от дейността на предприятието или поделението, се докладват лично на главния директор на предприятието или на директора на поделението.
 (2) На молби и жалби се отговаря писмено в едномесечен срок от получаването им, освен ако в закон е установен друг срок. Срокът може да бъде удължаван с не повече от 2 месеца, ако се налага извършването на проверка.
 Чл. 50. Достъпът на външни лица в сградата на главното управление на предприятието или в управленията на поделенията се разрешава след издаване на пропуск или представяне на документ, разрешаващ влизането съгласно Правилника за охрана и пропускателния режим в предприятието, утвърден със заповед на главния директор на предприятието.
 Чл. 51. Вътрешните правила за работа в предприятието се утвърждават от главния директор по предложение на заместник-главния директор и директор на дирекция "Финансово-административни дейности".
 ЗАКЛЮЧИТЕЛНИ РАЗПОРЕДБИ

 § 1. Правилникът се приема на основание чл. 11, ал. 2 от Закона за преобразуване на Строителните войски, Войските на Министерството на транспорта и Войските на Комитета по пощи и далекосъобщения в държавни предприятия (ДВ, бр. 57 от 2000 г.).
 § 2. Правилникът е утвърден със заповед № РД-08-772 от 11.Х.2000 г. на министъра на транспорта и съобщенията.